《过沛》
明代·梁楠

朔风吹枯桑，游子入沛乡。鸣驺已前导，驿吏候道旁。

凭轼缅兹土，能令心慨慷。聿怀赤帝子，傥荡出芒砀。

际会屠狗辈，逐鹿嬴秦亡。归来召父老，置酒乐未央。

侧想歌大风，至今犹飞扬。

作者简介：梁楠，字挺豫，又字豫山。番禺人。明世宗嘉靖三十七年（一五五八）举人，授台州学正，入为国子监丞。历仕至贵州都匀同知。著有《续近思录》。清温汝能《粤东诗海》卷二九、清道光《广东通志》卷二八一有传。